Na temelju članka 33. stavka 1., članka 44. stavka 2. i članka 48. stavka 2. Zakona o komunalnom gospodarstvu („Narodne novine“ broj 68/18) i članka 31. Statuta Općine Vidovec („Službeni vjesnik Varaždinske županije“ broj 04/18), Općinsko vijeće Općine Vidovec, na 11. sjednici održanoj dana 25. listopada 2018. godine donosi

**O D L U K U**

**o komunalnim djelatnostima na području Općine Vidovec**

1. **OPĆE ODREDBE**

**Članak 1**.

Odlukom o komunalnim djelatnostima na području Općine Vidovec (u daljnjem tekstu: Odluka) utvrđuju se komunalne djelatnosti kojima se osigurava održavanje komunalne infrastrukture i komunalne djelatnosti kojima se pojedinačnim korisnicima pružaju usluge nužne za svakodnevni život i rad na području Općine Vidovec, utvrđuju se komunalne djelatnost od lokalnog značenja, način povjeravanja i uvjeti obavljanja komunalnih djelatnosti te druga pitanja od značaja za obavljanje komunalnih djelatnosti na području Općine Vidovec.

**Članak 2.**

Na području Općine Vidovec obavljaju se slijedeće komunalne djelatnosti kojima se osigurava održavanje i/ili građenje komunalne infrastrukture:

1. održavanje nerazvrstanih cesta ,
2. održavanje javnih površina na kojima nije dopušten promet motornim vozilima,
3. održavanje građevina javne odvodnje oborinskih voda,
4. održavanje javnih zelenih površina,
5. održavanje građevina, uređaja i predmeta javne namjene,
6. održavanje groblja,
7. održavanje čistoće javnih površina,
8. održavanje javne rasvjete.

Pod **održavanjem nerazvrstanih cesta** podrazumijeva se skup mjera i radnji koje se obavljaju tijekom cijele godine na nerazvrstanim cestama, uključujući i svu opremu, uređaje i instalacije, sa svrhom održavanja prohodnosti i tehničke ispravnosti cesta i prometne sigurnosti na njima (redovito održavanje), kao i mjestimičnog poboljšanja elemenata ceste, osiguravanja sigurnosti i trajnosti ceste i cestovnih objekata i povećanja sigurnosti prometa (izvanredno održavanje), a u skladu s propisima kojima je uređeno održavanje cesta.

Redovno održavanje cesta podrazumijeva slijedeće poslove:

* nadzor i pregled cesta i objekata,
* redovito održavanje prometnih površina,
* redovito održavanje bankina,
* redovito održavanje pokosa,
* redovito održavanje prometne signalizacije i opreme,
* redovito održavanje cestovnih naprava i uređaja,
* redovito održavanje vegetacije,
* osiguranje preglednosti,
* čišćenje ceste,
* redovito održavanje cestovnih objekata,
* interventni radovi,
* zimska služba.

Izvanredno održavanje cesta podrazumijeva sljedeće poslove:

* obnavljanje i zamjenu kolničkog zastora,
* ojačanje kolnika u svrhu obnove i povećanja nosivosti i kvalitete vožnje,
* mjestimične popravke kolničke konstrukcije ceste u svrhu zaštite i povećanja nosivosti ceste,
* poboljšanje sustava odvodnje ceste,
* zamjenu, ugrađivanje nove i poboljšanje vertikalne prometne signalizacije i opreme ceste (kilometarski i smjerokazni stupići, zaštitne ograde i slično) na većim dijelovima ceste,
* saniranje odrona i popuzina,
* radovi na zaštiti kosina od erozije,
* sanacija obložnih zidova,
* zaštita ceste od podlokavanja,
* radove na uređenju zelenila u svrhu biološke zaštite ceste, ukrašavanja okoliša i zaštite od snježnih zapuha,
* pojedinačne korekcije geometrijskih elemenata ceste (ublažavanje oštrih krivina, uređenje poprečnih nagiba, stajališta uz cestu i drugo) sa svrhom poboljšanja sigurnosti prometa, kojima se ne mijenja usklađenost s lokacijskim uvjetima u skladu s kojim je cesta izgrađena,
* uređenje raskrižja u istoj razini (oblikovanje, preglednost, ugradnja nove signalizacije i opreme kojim se ne mijenja usklađenost s lokacijskim uvjetima u skladu s kojim je cesta izgrađena,
* poboljšanje uvjeta prometa uređenjem stajališta, odmorišta, pješačkih staza, obnovu i postavu instalacija, opreme i uređaja ceste.

Svaki od navedenih poslova redovitog ili izvanrednog održavanja nerazvrstanih cesta može biti predmet posebnog postupka za odabir izvoditelja te sklapanje ugovora koji se pokreće na temelju stvarne potrebe za istim.

Pod **održavanjem javnih površina na** **kojima nije dopušten promet motornih vozila** podrazumijeva se održavanje i popravci tih površina kojima se osigurava njihova funkcionalna ispravnost.

Pod **održavanjem građevina javne odvodnje oborinskih voda** podrazumijeva se upravljanje i održavanje građevina koje služe prihvatu, odvodnji i ispuštanju oborinskih voda iz građevina i površina javne namjene u građevinskom području, uključujući i građevine koje služe zajedničkom prihvatu, odvodnji i ispuštanju oborinskih i drugih otpadnih voda, osim građevina u vlasništvu javnih isporučitelja vodnih usluga koje, prema posebnim propisima o vodama, služe zajedničkom prihvatu, odvodnji i ispuštanju oborinskih i drugih otpadnih voda.

Pod **održavanjem javnih zelenih površina** podrazumijeva se košnja, obrezivanje i sakupljanje biološkog otpada s javnih zelenih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, opreme na dječjim igralištima, fitosanitarna zaštita bilja i biljnog materijala za potrebe održavanja i drugi poslovi potrebni za održavanje tih površina.

Pod **održavanjem građevina i uređaja javne namjene** podrazumijeva se održavanje, popravci i čišćenje tih građevina, uređaja i predmeta.

Pod **održavanjem groblja** podrazumijeva se održavanje prostora i zgrada za obavljanje ispraćaja i ukopa pokojnika te uređivanje putova, zelenih i drugih površina unutar groblja.

Pod **održavanjem čistoće javnih površina** podrazumijeva se čišćenje površina javne namjene, osim javnih cesta, koje obuhvaća ručno i strojno čišćenje i pranje javnih površina od otpada, snijega i leda, kao i postavljanje i čišćenje košarica za otpatke i uklanjanje otpada koje je nepoznata osoba odbacila na javnu površinu ili zemljište u vlasništvu jedinice lokalne samouprave.

Pod **održavanjem javne rasvjete** podrazumijeva se upravljanje i održavanje instalacija javne rasvjete, uključujući podmirivanje troškova električne energije, za rasvjetljavanje površina javne namjene.

**Članak 3.**

Na području Općine Vidovec obavljaju se slijedeće uslužne komunalne djelatnosti:

1. usluge ukopa pokojnika,

2. obavljanje dimnjačarskih poslova.

Pod **uslugama ukopa pokojnika** podrazumijevaju se ispraćaj i ukop unutar groblja u skladu s posebnim propisima.

 Pod **dimnjačarskim poslovima** podrazumijeva se čišćenje i kontrola dimnjaka, dimovoda i uređaja za loženje u građevinama.

**Članak 4.**

Osim komunalnih djelatnosti iz članaka 2. i 3. ove Odluke, od lokalnog je značenja za Općinu Vidovec i obavljanje slijedećih komunalnih djelatnosti:

**1. dezinfekcija, dezinsekcija, deratizacija**

Pod dezinfekcijom, dezinsekcijom i deratizacijom podrazumijeva se provođenje obvezne preventivne dezinfekcije, dezinsekcije i deratizacije radi sustavnog suzbijanja insekata i glodavaca.

**2. veterinarsko-higijeničarski poslovi**

Pod veterinarsko higijeničarskim poslovima podrazumijeva se hvatanje i zbrinjavanje pasa i mačaka bez nadzora te uklanjanje uginulih pasa i mačaka i drugih životinja s javnih površina.

**3. prigodno ukrašavanje naselja**

Pod prigodnim ukrašavanjem naselja razumijeva se prigodno ukrašavanje i osvjetljavanje naselja za državne, božićno-novogodišnje praznike i druge manifestacije.

**4. sanacija divljih odlagališta**

Pod sanacijom divljih odlagališta razumijeva se prikupljanje komunalnog otpada sa divljih odlagališta te njegov odvoz i odlaganje na odlagališta komunalnog otpada kao i saniranje i zatvaranje divljeg odlagališta.

**5. postava ploča s imenima ulica, oznakama naselja i sl.**

Pod postavom ploča s imenima ulica, oznakama naselja i sl. podrazumijeva se dobava i postava ploča s imenima ulica i trgova te dobava i postava mjestopisnih oznaka.

**Članak 5.**

Komunalne djelatnosti na području Općine Vidovec mogu obavljati:

1. trgovačko društvo u su/vlasništvu Općine Vidovec

2. pravne ili fizičke osobe na temelju ugovora o koncesiji

3. pravne ili fizičke osobe na temelju pisanog ugovora o povjeravanju obavljanja komunalnih djelatnosti.

**II. NAČIN I UVJETI POVJERAVANJA KOMUNALNIH DJELATNOSTI TRGOVAČKOM DRUŠTVU U SU/VLASNIŠTVU**

**Članak 6**.

Trgovačkom društvu Čistoća d.o.o. iz Varaždina, koje je u suvlasništvu Općine Vidovec, povjerava se obavljanje sljedećih komunalnih djelatnosti:

1. održavanje groblja

2. usluge ukopa pokojnika

Trgovačko društvo Čistoća d.o.o. iz Varaždina obavlja komunalne djelatnosti iz prethodnog stavka, sukladno ovoj Odluci, posebnim propisima kojima se regulira obavljanje pojedine komunalne djelatnosti i odlukama Općinskog vijeća Općine Vidovec donesenih sukladno tim propisima.

Obavljanje komunalnih djelatnosti iz stavka 1. ovog članka povjerava se trgovačkom društvu Čistoća d.o.o. iz Varaždina na neodređeno vrijeme dok je trgovačko društvo registrirano za obavljanje povjerenih komunalnih djelatnosti.

Trgovačko društvo Čistoća d.o.o. iz Varaždina dužno je obavljati povjerene komunalne djelatnosti kao javnu službu i postupati sukladno zakonu koji uređuje komunalno gospodarstvo i u skladu s načelima na kojima se temelji komunalno gospodarstvo, a jednom godišnje trgovačko društvo podnosi Općini Vidovec izvješće o poslovanju.

**III. NAČIN I UVJETI ZA OBAVLJANJE KOMUNALNIH DJELATNOSTI NA TEMELJU UGOVORA O KONCESIJI**

**Članak 7.**

Pravne ili fizičke osobe na temelju ugovora o koncesiji mogu obavljati na području Općine Vidovec slijedeće komunalne djelatnosti:

1. obavljanje dimnjačarskih poslova

2. održavanje javne rasvjete.

Koncesija se može dati pravnoj ili fizičkoj osobi registriranoj za obavljanje djelatnosti iz stavka 1. ovog članka na vrijeme od najduže 5 (pet) godina.

**Članak 8.**

Postupak davanja koncesije provodi se u skladu sa Zakonom o koncesijama, Zakonom o komunalnom gospodarstvu i ovom Odlukom.

Postupak davanja koncesije započinje danom objave obavijesti o namjeri davanja koncesije koja se zajedno s dokumentacijom za nadmetanje objavljuje u Elektroničkom oglasniku javne nabave Republike Hrvatske, a završava izvršnošću odluke o davanju koncesije ili odluke o poništenju postupka davanja koncesije.

Obavijesti o namjeri davanja koncesije donosi općinski načelnik.

**Članak 9.**

Prije početka postupka davanja koncesije Jedinstveni upravni odjel Općine Vidovec provodi pripremne radnje sukladno zakonu kojim se uređuju koncesije.

Pripremnim radnjama smatraju se osobito:

* imenovanje stručnog povjerenstva za koncesiju
* izrada studije opravdanosti davanja koncesije ili analize davanja koncesije
* procjena vrijednosti koncesije
* izrada dokumentacije za nadmetanje.

**Članak 10.**

Objava obavijesti o namjeri davanja koncesije mora sadržavati najmanje sljedeće podatke.

1. naziv, adresu, telefonski broj, broj telefaksa, adresu elektroničke pošte davatelja koncesije

2. a) vrstu i predmet koncesije

b) prirodu i opseg djelatnosti koncesije,

c) mjesto, odnosno područje obavljanja djelatnosti koncesije,

d) rok trajanja koncesije,

e) procijenjenu vrijednost koncesije,

f) naznaku postupka davanja koncesije,

3. a) rok za dostavu ponuda

b) adresu na koju se moraju poslati ponude,

c) mjesto i vrijeme javnog otvaranja ponude,

4. razloge isključenja gospodarskog subjekta,

5. uvjete, pravne i poslovne, financijske, tehničke i stručne sposobnosti, u skladu s odredbama posebnog zakona te dokaze i podatke kojima gospodarski subjekt dokazuje ispunjenje tih uvjeta

6. vrstu i vrijednost jamstva za ozbiljnost ponude koje su ponuditelji dužni dostaviti,

7. kriterij za odabir ponude,

8. naziv i adresu tijela nadležnog za rješavanje žalbe te podatke o rokovima za podnošenje žalbe na odluku ili izmjenu odluke o davanju koncesije odnosno odluku ili izmjenu odluke o poništenju postupka davanja koncesije.

Obavijest o namjeri davanja koncesije može sadržavati i druge podatke u skladu s odredbama Zakona o koncesijama i posebnih zakona.

**Članak 11.**

Prije početka postupka davanja koncesije, općinski načelnik imenuje stručno povjerenstvo koje se sastoji od tri člana.

Najmanje jedan član povjerenstva mora imati važeći certifikat iz područja javne nabave.

**Članak 12.**

Zadaci stručnog povjerenstva su:

* suradnja pri izradi studije opravdanosti davanja koncesije, odnosno analize davanja koncesije, pri pripremi utvrđivanja uvjeta za davanje koncesije i izradi dokumentacije za nadmetanje pri definiranju uvjeta sposobnosti i kriterija za odabir najpovoljnije ponude,
* pregled i ocjena pristiglih ponuda u skladu sa pravilima postupka davanja koncesije,
* utvrđivanje prijedloga odluke o davanju koncesije, prijedloga odluke o izmjeni odluke o davanju koncesije, prijedloga odluke o poništenju postupka davanja koncesije, prijedloga odluke o izmjeni odluke o poništenju postupka davanja koncesije te obrazloženja tih prijedloga
* obavještavanje nadležnog državnog odvjetništva o namjeri davanja koncesije čija djelatnost će se obavljati na nekretnini u vlasništvu Republike Hrvatske ili koncesije koja se odnosi na opće dobro ili drugo dobro za koje je zakonom određeno da je dobro od interesa za Republiku Hrvatsku, a nadležno državno odvjetništvo će na temelju svojih evidencija izvijestiti stručno povjerenstvo za koncesiju ako su u tijeku upravni ili sudski postupci ili ako postoje druge zapreke za pokretanje postupka davanja koncesije, u okviru nadležnosti državnog odvjetništva,
* predlaganje vrste i vrijednosti pojedinog jamstva,
* obavljanje ostalih radnji potrebnih za provedbu postupka davanja koncesija.

Općinski načelnik je obvezan obavijestiti ministarstvo nadležno za financije o namjeri osnivanja stručnog povjerenstva, koje može imenovati svojeg predstavnika u stručno povjerenstvo.

**Članak 13.**

Povjerenstvo iz prethodnog članka ove Odluke kod otvaranja ponuda sastavlja zapisnik o otvaranju ponuda te zapisnik o pregledu i ocjeni ponuda čiji sadržaj je utvrđen propisima kojima je reguliran postupak javne nabave.

Na osnovi prijedloga Povjerenstva općinski načelnik upućuje Općinskom vijeću Općine Vidovec prijedlog Odluke o davanju koncesije ili prijedlog Odluke o poništenju postupka davanja koncesije.

**Članak 14.**

Kriterij za odabir najpovoljnije ponude za dodjelu koncesije je ekonomski najpovoljnija ponuda uzimajući u obzir kvalitetu usluge i sposobnost ponuditelja za dugoročnu održivost razvoja za vrijeme trajanja koncesije i za kvalitetno ostvarivanje koncesije i drugih kriterija propisanih Zakonom o koncesijama.

**Članak 15.**

Odluka o davanju koncesije sadržava podatke koji su propisani Zakonom o koncesijama te obrazloženje razloga za odabir najpovoljnijeg ponuditelja i druge odgovarajuće podatke u skladu s dokumentacijom za nadmetanje, podnesenom ponudom te odredbama posebnog zakona.

Odluka o davanju koncesije objavljuje se u Elektroničkom oglasniku javne nabave Republike Hrvatske.

**Članak 16.**

Na temelju odluke o davanju koncesije općinski načelnik s odabranim ponuditeljem sklapa ugovor o koncesiji.

Ugovor o koncesiji obavezno sadrži:

- djelatnost za koju se koncesija dodjeljuje,

- vrijeme na koje se koncesija dodjeljuje ,

- visinu i način plaćanja naknade za koncesiju,

- cijenu i način naplate za pruženu uslugu,

- prava i obveze davatelja koncesije,

- prava i obveze koncesionara,

- jamstva i/ili odgovarajuće instrumente osiguranja koncesionara ,

- uvjete otkaza ugovora,

- ugovorne kazne.

**Članak 17.**

Ugovorom o koncesiji može se odrediti promjena visine i/ili načina izračuna i plaćanja naknade za koncesiju u određenom razdoblju, za vrijeme trajanja ugovora o koncesiji, u skladu s dokumentacijom za nadmetanje i odlukom o davanju koncesije.

Promjene naknade za koncesiju moguće su temeljem:

1. indeksacije vezane uz promjenu tečaja kune i eura u odnosu na fluktuaciju tečaja

2. indeksa potrošačkih cijena, odnosno

3. izmjena posebnog propisa u dijelu kojim se uređuje visina i način plaćanja naknade za koncesiju.

4. gospodarskih okolnosti koje značajno utječu na ravnotežu odnosa naknade za koncesiju i procijenjene vrijednosti koncesije koja je bila temelj sklapanja ugovora o koncesiji.

Promjena naknade za koncesiju utvrđuje se ugovorom o koncesiji i posebnim zakonima, a vrši se ovisno o nastanku okolnosti i/ili periodično u za to određenim vremenskim razdobljima ovisno u uvjetima fluktuacije tečaja ili promjena potrošačkih cijena.

**Članak 18.**

Naknada za koncesiju uplaćuje se u korist Proračuna Općine Vidovec.

**IV. NAČIN I UVJETI ZA OBAVLJANJE KOMUNALNIH DJELATNOSTI NA TEMELJU PISANOG UGOVORA O OBAVLJANJU KOMUNALNIH DJELATNOSTI**

**Članak 19.**

Pravne ili fizičke osobe, na temelju pisanog ugovora o povjeravanju obavljanja komunalnih djelatnosti, mogu obavljati na području Općine Vidovec slijedeće komunalne djelatnosti:

1. održavanje nerazvrstanih cesta
2. održavanje javnih površina na kojima nije dopušten promet motornim vozilima
3. održavanje građevina javne odvodnje oborinskih voda
4. održavanje javnih zelenih površina
5. održavanje građevina, uređaja i predmeta javne namjene
6. održavanje čistoće javnih površina
7. dezinfekcija, dezinsekcija i deratizacija
8. veterinarsko-higijeničarski poslovi
9. prigodno ukrašavanje naselja
10. sanacija divljih odlagališta,
11. postava ploča s imenima ulica, oznakama naselja i sl.

Ugovor o povjeravanju obavljanja komunalnih djelatnosti iz stavka 1. ovog članka može se zaključiti najduže na vrijeme od 4 (četiri) godine.

**Članak 20.**

Postupak odabira osobe s kojom se sklapa ugovor o povjeravanju obavljanja komunalnih djelatnosti iz članka 19. ove Odluke, te sklapanje, provedba i izmjene tog ugovora provode se prema propisima o javnoj nabavi.

Planiranje, priprema, provedba te odabir osobe s kojom se sklapa ugovor o povjeravanju obavljanja komunalne djelatnosti iz članka 19. ove Odluke procijenjene vrijednosti do 200.000,00 kuna za koje nije obvezno provoditi postupke javne nabave propisane zakonom o javnoj nabavi, provoditi će se sukladno Pravilniku o provedbi postupaka jednostavne nabave.

Procijenjena vrijednost kod višegodišnjih ugovora temelji na cjelokupnom razdoblju trajanju ugovora.

**Članak 21.**

Nakon provedenog postupka odabira najpovoljnijeg ponuditelja, Ugovor o povjeravanju obavljanja komunalne djelatnosti u ime Općine Vidovec sklapa općinski načelnik.

Ugovor iz stavka 1. ovoga članka sadrži:

1. komunalne djelatnosti za koje se sklapa ugovor,

2. vrijeme na koje se sklapa ugovor,

3. vrstu i opseg komunalnih usluga,

4. način određivanja cijene komunalnih usluga te način i rok plaćanja izvršenih usluga,

5. jamstvo izvršitelja o ispunjenju ugovora.

**Članak 22.**

U slučaju povećanja opsega obavljanja komunalne djelatnosti u tijeku roka na koji je zaključen ugovor, isto će se urediti dodatkom osnovnog ugovora kojeg će zaključiti općinski načelnik u skladu sa svojim zakonskim ovlastima, a bez posebne odluke Općinskog vijeća Općine Vidovec.

**V. PRIJELAZNE I ZAVRŠNE ODREDBE**

**Članak 23.**

Ugovori o povjeravanju poslova za obavljanje komunalne djelatnosti sklopljeni prije stupanja na snagu ove Odluke, ostaju na snazi do isteka ugovornog roka ili do raskida istih.

**Članak 24.**

Ugovori o koncesiji za obavljanje komunalne djelatnosti sklopljeni prije stupanja na snagu ove Odluke, ostaju na snazi do isteka ugovornog roka ili do raskida istih.

**Članak 25.**

Danom stupanja na snagu ove Odluke prestaje važiti Odluka o komunalnim djelatnostima („Službeni vjesnik Varaždinske županije“ broj 44/14).

**Članak 26.**

Ova Odluka stupa na snagu osmog dana od dana objave u ''Službenom vjesniku Varaždinske županije''.

KLASA: 363-02/18-01/14

URBROJ: 2186/10-01/1-18-01

Vidovec, 25. listopada 2018.

OPĆINSKO VIJEĆE OPĆINE VIDOVEC

PREDSJEDNIK

Zdravko Pizek